
ACORD 64/2007 DE 21 DE FEBRER DEL PLE DEL CONSELL DE L’AUDIOVISUAL DE CATALUNYA

1. El Servei d’Anàlisi de Continguts d’aquest Consell ha realitzat un informe arran d’una anàlisi de la programació de Roda de Barà Ràdio, en virtut del que disposa l’article 3 de la Llei de l’Estat 11/1991, de 8 d’abril, d’organització i control de les emissores municipals de radiodifusió sonora. Aquest informe determina que, en els dies analitzats, s’ha detectat que l’emissora municipal de Roda de Barà connecta diàriament amb l’emissora privada Punt Ràdio. 
En concret, segons remarca el dit informe: «L’11 de desembre de 2006 connecta durant dotze hores (a partir de la mitjanit i fins les dotze del migdia)  i el 3 de gener de 2007 ho fa durant sis hores (entre les dotze de la nit i les tres de la matinada  i entre les sis del matí i les dotze del migdia)».
2. La Llei de l’Estat 11/1991, de 8 d’abril, estableix les normes bàsiques d'organització i control de les emissores municipals de radiodifusió sonora i, amb la finalitat de preservar el caràcter local de les emissores de radiodifusió sonora de gestió pública, prohibeix taxativament que aquestes emissores s’incorporin a cadenes de radiodifusió sonora de gestió privada. 

En aquest sentit, l’apartat 3 de l’article 3 de la Llei esmentada estableix:

 «Les emissores a que es refereix aquesta Llei podran emetre de forma simultània un mateix programa d’elaboració pròpia o produït per altres emissores de titularitat pública respectant el que estableix el paràgraf anterior, però en cap cas poden incorporar-se a cadenes de radiodifusió sonora».

3. D’altra banda, el Decret català 263/1990, de 23 d’octubre, de regulació del procés de concessió per a la gestió indirecta per part de les corporacions locals del servei de radiodifusió sonora en ones mètriques amb modulació de freqüència, estableix, a l’article 2, quins són els documents que han de presentar les corporacions locals que sol·licitin la concessió per a la gestió indirecta d’una emissora de ràdio; en concret, la lletra c de l’esmentat article disposa que les corporacions locals hauran de presentar una memòria àmplia sobre les activitats que durà a terme l’emissora. En aquest sentit especifica:

«Aquesta memòria haurà de preveure que els serveis propis de l’emissora realitzin informatius locals i programes educatius culturals, amb el compromís explícit de no realitzar connexions en cadena amb emissores comercials». 

4. L’article 25 de la Llei 22/2005, de 29 de desembre, de la comunicació audiovisual de Catalunya, estableix les obligacions que han de respectar els prestadors públics de serveis audiovisuals, entre les que es troba a la lletra h  la de «complir la resta d'obligacions que determina la normativa vigent».

Dins d’aquesta normativa vigent, a la qual fa referència l’article 25, es troba d’una banda, la ja esmentada Llei de l’Estat 11/1991, de 8 d’abril, d'organització i control de les emissores municipals de radiodifusió sonora, que prohibeix que les emissores de radiodifusió sonora de titularitat pública s’incorporin a cadenes de radiodifusió sonora de gestió privada; i d’altra banda, el també esmentat Decret 263/1990, de 23 d’octubre, de regulació del procés de concessió per a la gestió indirecta per part de les corporacions locals del servei de radiodifusió sonora en ones mètriques amb modulació de freqüència, que obliga a incorporar a la memòria sobre les activitats de l’emissora, el compromís explícit de no realitzar connexions en cadena amb emissores comercials.

Per tant, l’obligació de no realitzar desconnexions en cadena amb emissores comercials, es troba inclosa dins l’apartat h de l’article 25 de la LCA, en relació al compliment de «la resta de les obligacions que determina la normativa vigent» que han de respectar els prestadors públics de serveis audiovisuals. 

5. Del que es desprèn de l’informe de l’Àrea de continguts, RODA DE BARÀ RÀDIO, nom comercial de l’operador de radiodifusió sonora per ones terrestres amb modulació de freqüència de l’Ajuntament de Roda de Barà, amb les seves desconnexions amb l’emissora privada Punto Radio, està infringint l’apartat 3 de l’article 3 de la Llei de l’Estat 11/1991, de 8 d’abril, d'organització i control de les emissores municipals de radiodifusió sonora, així com la lletra c de l’article 2 del Decret 263/1990, de 23 d’octubre, de regulació del procés de concessió per a la gestió indirecta per part de les corporacions locals del servei de radiodifusió sonora en ones mètriques amb modulació de freqüència. En conseqüència, no compleix amb l’obligació prevista a la lletra h de l’article 25 de la LCA.

6. L’article 133 de la LCA, tipifica a l’apartat k com a una infracció greu, la següent:

« L'incompliment dels compromisos adquirits pels prestadors de serveis audiovisuals en relació amb les diverses obligacions que els imposa aquesta llei, en el marc d'acords establerts amb el Consell de l'Audiovisual de Catalunya i llevat dels casos en què es tracti d'una infracció tipificada com a molt greu».

7. L’article 7 del Decret 278/1993, de 9 de novembre, sobre procediment sancionador d’aplicació als àmbits de competència de la Generalitat estableix que abans de l’acord d’inici de l’expedient, l’òrgan competent pot obrir un període d’informació prèvia amb la finalitat d’esbrinar les circumstàncies dels fets i els subjectes responsables; i el punt 2 de l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, estableix que l’expedient s’iniciarà amb un període d’informació prèvia, no superior a vint dies hàbils, en el qual es donarà audiència a les parts interessades.

DE CONFORMITAT amb el que disposa l’apartat g de l’article 10 de la Llei 2/2000, de 14 de maig, del Consell de l’Audiovisual de Catalunya, l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, i l’article 129 de la LCA;

El Ple del Consell de l'Audiovisual de Catalunya, adopta els següents:

ACORDS

1. Obrir, de conformitat amb el que disposa l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, un període d’informació prèvia a fi de donar audiència a RODA DE BARÀ RÀDIO, nom comercial de l’operador de radiodifusió sonora per ones terrestres amb modulació de freqüència de l’Ajuntament de Roda de Barà, com a part interessada, per tal que  en el termini màxim de cinc dies hàbils, formuli, en els termes que estableix l’article 7 del Decret 278/1993 de 9 de novembre, les manifestacions que consideri oportunes arran de les desconnexions realitzades amb l’emissora privada Punto Ràdio, fet susceptible de vulnerar la lletra h de l’article 25.1 de la Llei 22/2005, de 22 de desembre, de la comunicació audiovisual de Catalunya (Exp. 03-07-S).

2. Notificar aquest acord a RODA DE BARÀ RÀDIO, nom comercial de l’operador de radiodifusió sonora per ones terrestres amb modulació de freqüència de l’Ajuntament de Roda de Barà.
Barcelona, 21 de febrer de 2007
Josep M. Carbonell i Abelló

            Dolors Comas d’Argemir i Cendra

President

